Της Μίκας Κοντορούση

ADVERTISING

Το νέο επικαιροποιημένο πλαίσιο της οργάνωσης και λειτουργίας των Γυμνασίων και Λυκείων δημοσιεύθηκε σε ΦΕΚ, εισάγοντας σημαντικές αλλαγές στο τρόπο προσμέτρησης των απουσιών των μαθητών.

Συγκεκριμένα, καταργείται η διάκριση των απουσιών σε δικαιολογημένες και αδικαιολόγητες, ενώ, για πρώτη φορά, θεσμοθετείται η μη προσμέτρηση απουσιών μαθητών/τριών για διάστημα μέχρι είκοσι (20) ημερών, οι οποίες οφείλονται σε σοβαρά και επείγοντα περιστατικά και απαιτούν μεγάλο χρονικό διάστημα ανάρρωσης.

Σύμφωνα με το ΦΕΚ, είναι αυτονόητο, ότι τόσο το σχολείο όσο και οι κηδεμόνες των μαθητών /τριών, επιβάλλεται να ενημερώνονται άμεσα για κάθε απουσία του μαθητή/τριας και για τους λόγους της.

«Η κατάργηση της διάκρισης σε δικαιολογημένες και αδικαιολόγητες εξασφαλίζει την εξοικονόμηση χρόνου και πόρων τόσο για το σχολείο, όσο και για τις οικογένειες και μετατοπίζει την έμφαση στην ουσία της διαδικασίας που είναι η συνεχής επικοινωνία του σχολείου με τους γονείς/κηδεμόνες για την αμφίδρομη ενημέρωση που αφορά τη φοίτηση, ώστε να είναι εφικτή η έγκαιρη παρέμβαση, στις περιπτώσεις που απαιτείται», αναφέρεται χαρακτηριστικά.

Στο ίδιο θεσμικό πλαίσιο, υπογραμμίζεται η αλλαγή περί κατάργησης των αποβολών από τρεις έως πέντε ημέρες σε γυμνάσια και λύκεια, ενώ αλλάζουν οι χαρακτηρισμοί της διαγωγής των μαθητών, χωρίς ωστόσο να αναγράφονται σε κάποιο τίτλο προαγωγής ή απόλυσης.

Οι αλλαγές στο πλαίσιο των απουσιών θα ισχύσουν από το επόμενο σχολικό έτος.

Πιο αναλυτικά:

- Καταργείται το μέτρο της πέραν των δύο ημερών αποβολής από τα μαθήματα, καθώς θεωρείται ότι η παιδαγωγική αντιμετώπιση των προβλημάτων συμπεριφοράς εντός του σχολικού περιβάλλοντος είναι ορθότερη και πιο αποτελεσματική από την κλιμάκωση των ημερών της αποβολής. Παραμένει η μονοήμερη (με απόφαση του διευθυντή) και η διήμερη αποβολή (με απόφαση συλλόγου διδασκόντων), ωστόσο ο μαθητής θα απασχολείται στο σχολείο. Το μέτρο σε κάθε περίπτωση πρέπει να επιβάλλεται με φειδώ. Παραμένει η τιμωρία της μονόωρης απομάκρυνσης από την τάξη, εφόσον ο μαθητής παρακωλύει τη διεξαγωγή του μαθήματος. Εάν δεν ευοδωθούν τα μέτρα, μπορεί να εξεταστεί το παιδί να αλλάξει σχολείο, αλλά για μόνο ένα χρόνο.

- Για κάθε παρέκκλιση από την προσήκουσα διαγωγή και το Πλαίσιο Οργάνωσης Σχολικής Ζωής είναι δυνατόν να χρησιμοποιηθούν παιδαγωγικού χαρακτήρα ενέργειες (π.χ. έκφραση συγγνώμης, αποκατάσταση ζημιών, έμπρακτη μεταμέλεια).

- Καταργείται η διάκριση των απουσιών σε δικαιολογημένες και αδικαιολόγητες. Οι εκπαιδευτικοί οφείλουν να ενημερώνουν τους γονείς άμεσα και να φροντίζουν να πληροφορούνται τους λόγους απουσίας των μαθητών. Σε περίπτωση που μαθητής απουσιάσει τρεις συνεχόμενες ημέρες ή πραγματοποιήσει συνολικά 30 απουσίες, ο υπεύθυνος εκπαιδευτικός του τμήματος οφείλει, εκτός από τους γονείς, να ενημερώνει τον διευθυντή.

- Θεσμοθετείται η μη προσμέτρηση απουσιών για διάστημα έως 20 ημερών, οι οποίες οφείλονται σε σοβαρά και επείγοντα περιστατικά και απαιτούν μεγάλο χρονικό διάστημα ανάρρωσης.

- Από το επόμενο διδακτικό έτος «επαρκής» χαρακτηρίζεται η φοίτηση εφόσον το σύνολο των απουσιών δεν υπερβαίνει τις 114. Στην περίπτωση των καλλιτεχνικών γυμνασίων και λυκείων, καθώς και των εσπερινών γυμνασίων και λυκείων το όριο αυξάνεται στις 130 απουσίες. Για το τρέχον σχολικό έτος το όριο είναι οι 164 απουσίες, όπως έως τώρα.

- Θα απονέμεται εφεξής ένας νέος έπαινος, ο «Έπαινος Προσωπικής Βελτίωσης», ύστερα από απόφαση του συλλόγου διδασκόντων στο τέλος του διδακτικού έτους. Με τον τρόπο αυτό επιβραβεύεται και η προσπάθεια μαθητών, οι οποίοι δεν συγκέντρωσαν κατ’ ανάγκη υψηλή βαθμολογία, κατάφεραν όμως να σημειώσουν σημαντική βελτίωση της συνολικής επίδοσής τους.

- Η διαγωγή των μαθητών θα χαρακτηρίζεται εφεξής ως «εξαιρετική», «καλή» ή «μεμπτή», σε αντικατάσταση των γλωσσικά παρωχημένων χαρακτηρισμών («κοσμιοτάτη», «κοσμία», «επίμεμπτη»), όπως λέει το υπουργείο, και δεν θα αναγράφεται στους τίτλους σπουδών.

- Αργία θα είναι η εορτή των Τριών Ιεραρχών και για τα δημοτικά σχολεία. Απόφαση στην οποία αντέδρασαν ιεράρχες, όπως ενδεικτικά η Εκκλησία της Κρήτης και η Μητρόπολη Θηβών, που τη χαρακτήρισαν «ψηφίδα στο μωσαϊκό της εκκοσμίκευσης του σχολείου».